So, op ’n plaas maak ’n boer… of boerin, ’n plan. Ma het vandag vye konfyt gekook en kort op haar hakke het ek gevolg met tamatiesap. ’n Moewiese emmer vol baba tamaties… om presies te wees 14,5kg en ek is op ’n missie. ’n Klein bietjie ondersoek op die intra-web en my plan neem vorm aan. Nou ja, hier wil ek net graag sê dat dit nie absoluut nodig is om baba tamaties te gebruik nie. Gewone tuin tamaties kan ook werk, maar probeer wegbly van die tipe tamatie wat jy vir drie weke in jou yskas aanhou en dan is dit nogsteeds smaakloos wanneer jy uiteindelik die moed bymekaar skraap om dit te gebruik.
Ek het my tamatietjies eers in helfte, dan kwarte gesny. Die seldery en uie het ek sommer rofweg opgekap. Spoel die seldery goed af om seker te maak dat alle sand en moontlike goggatjies verwyder is, gebruik dan ALLES – stingels, blare – die hele lot. Vir die uie sou ek graag rooi-uie wou gebruik, ek reken dit sou die sap ’n ekstra soet smakie gee, maar in die metropolis wat Keemanshoop is moes ek maar settle vir gewone wit uie!
Nou ja, ek verwag glad nie dat jul almal onmiddellik PnP toe jaag en 14kg tamaties gaan koop nie, so ek het die resep ietwat verminder vir die normale huishouding wat nie in die volgende ses maande nogsteeds tamatiesap wil drink nie. In elk geval sal die sap ongeveer net vir ’n week in die yskas vars bly voordat dit sal begin gis – amper soos tamatie sous wat by kamer temperatuur aangehou word.
1. Dit is ’n job wat lank vat, want jy moet HELE klompie sous deur ’n sif druk… ja, jy het reg gehoor – sien metode hieronder.
• Plaas al die bestandele in ’n groot pot. As jy ’n lekker groot pressure cooker het, kan dit werk. Bring die mengsel tot op ’n hitte waar dit prut en kook dan, sonder die deksel, vir ongeveer 25-30 minute todat dit sopperig is.
• Die mengsel kan nou deur ’n voedsel of sap verwerker geplaas word, maar wees versigtig – dit is ’n warm storie en jy wil definitief nie jouself verbrand met ’n warm tamatie sous nie. As jy wel haastig is soos ek, gebruik sommer ’n stick blender met ’n smoothie blade. Dit kan jy direk langs die stoof aan krag koppel en die mengsel in die pot versap.
• Nou gaan die mengsel deur ’n sif forseer word. Dis nou waar die morsige gedeelte inkom! Bly druk die mengsel deur die sif totdat daar letterlik net droe velletjies en pitte agterbly – hou dit eenkant. Onthou om die onderkant van die sif ook in die tamatiesap mengsel af te skraap. Die lekker dik pulp gee die sap nou eers smaak!